TWZ รายได้พุ่งพรวด 945 ล้าน
&#8220;ทีดับบลิวแซด&#8221;ไตรมาส 3/53 รายได้เพิ่มขึ้นเป็น 944.49 ล้านบาท คิดเป็น 8.83% และมีกำไรสุทธิ 29.93 ล้านบาท ยังมั่นใจยอดขายเฉลี่ยทั้งปีเป็นไปตามเป้า
16 พ.ย. 2553

“ทีดับบลิวแซด”ไตรมาส 3/53 รายได้เพิ่มขึ้นเป็น 944.49 ล้านบาท คิดเป็น 8.83% และมีกำไรสุทธิ 29.93 ล้านบาท ยังมั่นใจยอดขายเฉลี่ยทั้งปีเป็นไปตามเป้า
นายพุทธชาติ รังคสิริ กรรมการผู้จัดการ บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ เปิดเผยว่า ผลการดำเนินงานประจำไตรมาสที่ 3/2553 นั้นบริษัทฯ มีรายได้จำนวน 944.49 ล้านบาท เพิ่มขึ้นจาก 867.83 ล้านบาท ในงวดเดียวกันของปี 2552 จำนวน 76.66 ล้านบาท คิดเป็น 8.83% และมีกำไรสุทธิ 29.93 ล้านบาท ลดลงจากงวดเดียวกันปีก่อน 32.54 ล้านบาท
ส่วนผลประกอบการงวด 9 เดือนแรก (มกราคม-กันยายน 2553) บริษัทฯ มีรายได้จำนวน 2,858.99 ล้านบาท เพิ่มขึ้น 352.70 ล้านบาทจากช่วงเดียวกันของปี 2552 คิดเป็น 14.07% และมีกำไรสุทธิ 86.38 ล้านบาท ลดลงจาก 118.05 ล้านบาท ในช่วงเดียวกันปีก่อนหน้า หรือลดลง 26.83%
สาเหตุที่บริษัทฯ มีกำไรสุทธิปรับลดลงเนื่องจากในช่วงเดียวกันของปี 2552 ได้มีการบันทึกรายได้ค่าส่งเสริมการขายจากบริษัท ไทยซัมซุงอิเลคทรอนิกส์ จำกัด จำนวน 50 ล้านบาทเพื่อยุติข้อพิพาทระหว่างกันทั้งหมด อย่างไรก็ดี หากตัดในส่วนของรายการดังกล่าวออกไป จะทำให้บริษัทฯ มีกำไรในช่วงเวลา 9 เดือนแรก ปี 2552 ประมาณ 80.55 ล้านบาท และเมื่อเทียบกับช่วงเวลาเดียวกันปีนี้ นั่นเท่ากับว่าบริษัทมีกำไรเพิ่มขึ้นมาประมาณ 6 ล้านบาท
สำหรับภาพรวมธุรกิจของบริษัทฯ ในปีนี้  บริษัทฯ ยังมั่นใจว่าจะสามารถมีรายได้เติบโตตามเป้าหมายที่วางไว้จำนวน 4,000 ล้านบาท หรือเติบโตขึ้นมาประมาณ 10% จากปี 2552 แม้ว่าจะไม่มีการประมูล 3G โดยเฉพาะในไตรมาสสุดท้ายทุกปีซึ่งเป็นช่วงฤดูกาลขายโทรศัพท์เคลื่อนที่ เพราะลูกค้าในเขตต่างจังหวัดมีกำลังซื้อมากขึ้นตามราคาสินค้าเกษตร ส่วนลูกค้าในเขตกรุงเทพฯ ก็มีเทศกาลปีใหม่ ที่จะมีการแจกของขวัญต่างๆ
นายพุทธชาติ กล่าวด้วยว่า บริษัทฯ ได้ขยายช่องทางการจัดจำหน่ายเข้าไปในร้านสะดวกซื้อ “เซเว่นอีเลฟเว่น”  โดยได้เริ่มวางสินค้าแล้วตั้งแต่เมื่อวันศุกร์ที่ผ่านมา ซึ่งในช่วงแรกนั้นจะวางก่อนจำนวน 200 สาขา และจะขยายออกไปในทุกๆ ไตรมาส โดยไตรมาสต่อไปจะเพิ่มเป็น 500 สาขา และ 800 สาขา ตามลำดับ ซึ่งคาดว่าการเพิ่มช่องทางการจัดจำหน่ายดังกล่าว จะช่วยเพิ่มยอดขายของบริษัทฯ ทั้งโทรศัพท์เคลื่อนที่และอุปกรณ์เสริมมากขึ้น โดยเฉพาะในปี 2554
การได้เข้าไปวางสินค้าในร้านเซเว่นอีเลฟเว่นนั้น บริษัทฯ ตั้งเป้าหมายว่าจะมียอดจำหน่ายได้เดือนละ 3,000-5,000 เครื่องต่อเดือน ส่วนในปีหน้านั้น ก็คาดการณ์ว่ายอดจำหน่ายในตลาดโทรศัพท์เคลื่อนที่จะอยู่ที่ประมาณ 10 ล้านเครื่อง
“ปีนี้เครื่องโทรศัพท์มือถือจะเติบโตประมาณ 5% หรือประมาณ 9 ล้านเครื่อง หรือเฉลี่ยมียอดขายเดือนละ 8.5 แสนเครื่องต่อเดือน โดยในจำนวน 8.5 แสนเครื่องนั้น เป็นสินค้าเฮ้าส์แบรนด์ประมาณ 30% ซึ่ง TWZ มีส่วนแบ่งตลาดในเฮ้าส์แบรนด์ประมาณ 20% และคาดว่าในปี 2554 ส่วนแบ่งตลาดของเราจะเพิ่มขึ้นเป็น 25%”
นายพุทธชาติ กล่าวด้วยว่า สำหรับปัญหาอุทกภัยที่เกิดขึ้นในหลายจังหวัดทั่วประเทศนั้น จะส่งผลกระทบต่อยอดจำหน่ายโทรศัพท์เครื่องที่ในระยะเวลาสั้นๆ เท่านั้น